31978L1020
L 350/27
JURNALUL OFÍCIAL AL UNIUNII EUROPENE
DIRECTIVA CONSILIULUI
din 5 decembrie 1978
de modificare a Directivelor 66/401/CEE, 66/402/CEE și 69/208/CEE privind comercializarea semințelor de plante furajere, a semințelor de cereale și a semințelor de plante oleaginoase și pentru fibră
(78/1020/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 100,
având în vedere propunerea Comisiei (1),
având în vedere avizul Adunării parlamentare (2),
având în vedere avizul Comitetului Economic și Social (3),
întrucât dispozițiile privind comercializarea semințelor de plante furajere și a semințelor de plante oleaginoase și pentru fibră prevăd că, de la 1 iulie 1977, echivalarea măsurilor luate în țările terțe privind examinarea oficială a semințelor nu mai poate fi constatată la nivel național; întrucât unele decizii de echivalare adoptate la nivel comunitar au intrat în vigoare abia la 1 iulie 1978; întrucât, de la această dată, este necesar să se prelungească cu un an scadențele prevăzute pentru constatarea echivalării la nivel național, în vederea întreținerii relațiilor comerciale tradiționale care s-au menținut după 1 iulie 1977, în așteptarea constatărilor comunitare;
întrucât dispozițiile privind comercializarea semințelor de cereale prevăd autorizări care, până la 31 decembrie 1978, permit certificarea oficială, în anumite condiții, a unor semințe care nu au făcut obiectul unei inspecții oficiale în câmp; întrucât trebuie acordat un termen suplimentar în vederea dobândirii experienței necesare elaborării unei soluții mai generale și definitive,
ADOPTĂ PREZENTA DIRECTIVĂ:
Articolul 1
La articolul 16 alineatul (2) din Directiva 66/401/CEE a Consiliului din 14 iunie 1966 privind comercializarea semințelor de plante furajere (4), astfel cum a fost modificată ultima dată prin Directiva 78/692/CEE (5), data de 1 iulie 1977 se înlocuiește cu 1 iulie 1978.
Articolul 2
La articolul 2 alineatul (2) litera (d) din Directiva 66/402/CEE a Consiliului din 14 iunie 1966 privind comercializarea semințelor de cereale (6), astfel cum a fost modificată ultima dată prin Directiva 78/692/CEE, data de 31 decembrie 1978 se înlocuiește cu 31 decembrie 1980.
Articolul 3
La articolul 15 alineatul (2) din Directiva 69/208/CEE a Consiliului din 30 iunie 1969 privind comercializarea semințelor de plante oleaginoase și pentru fibră (7), astfel cum a fost modificată ultima dată prin Directiva 78/388/CEE (8), data de 1 iulie 1977 se înlocuiește cu 1 iulie 1978.
Articolul 4
Statele membre pun în aplicare actele cu putere de lege și actele administrative necesare pentru a se conforma:
-
(a) articolelor 1 și 3, cu efect de la 1 iulie 1977;
-
(b) articolului 2, până la 31 decembrie 1978 cel târziu.
Articolul 5
Prezenta directivă se adresează statelor membre.
Adoptată la Bruxelles, 5 decembrie 1978.